Mensehandel: Rooi vlae vir ouers, versorgers en kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Mensehandel: Rooi vlae vir ouers, versorgers en kinders
Mensehandel: Rooi vlae vir ouers, versorgers en kinders
Vrydag | 15 Junie | 2018
Naas die bekende “moenie met vreemdes praat nie” en “moenie jou drankie of kos onbewaak laat nie”, is daar heelwat ander riglyne en rooi vlae waarop ouers, versorgers van en mense wat met kinders werk, bedag moet wees met betrekking tot mensehandel. Laasgenoemde, soos in Mensehandel 1 bespreek is, behels nié net ontvoering van mense vir uitbuiting nie.
Die strategieë en meganismes van die totale mensehandelorganisasie is diep gevestig en subtiel geïntegreer in die samelewing en dit loop wyd en met mening (lees Mensehandel 1*).
In die voorgaande artikel, in die Goodman-onderhoud* met die gerehabiliteerde slagoffer, Greg Bucceroni (vroeg in sy 50’s), en sélf nou ʼn wetstoepasser, gebruik laasgenoemde die beskrywende frase establishment human trafficking network; dus: ʼn netwerk gesetel in ons gevestigde orde en bestel, oftewel, die samelewing.
Hierdie artikellengte (wat jy tans lees) maak ʼn lang bespreking onmoontlik, daarom volg kort lysies riglyne en rooi vlae opgesom uit die Goodman-onderhoud (bestudeer die aangehegte bronne volledig vir groter insig). Die doel is geensins vreessaaiery nie; eerder nugtere bewusmaking en om bewuswees aan te moedig. Wees oopoog en gebruik uiteraard jou gesonde oordeel.
Profiel van kinders met ʼn hoër teikenrisiko (geen rangorde):
armoede en finansiële probleme
saamgestelde gesinne (probleme met stiefouers en -sibbe)
wrokkigheid of selfhaat
swakheid vir misdadige optrede en/of leuens (kleindiewery)
sosiale of sosialiseringsprobleme
middelafhanklikheid of -gebruik (rook, alkohol, enige dwelm, die lys is oneindig)
viktimisasie/boeliegedrag (dader én slagoffer)
ambisie/drome (wil uitstyg, soek gewildheid/roem, wat ook al sterstatus inhou)
seksuele belangstelling en aktiwiteit
verwarring oor of soek na seksuele oriëntasie
slagoffers van rampe/rampspoed
kinderhuis- of pleegsorgkinders
enigiets wat na ʼn begeerlike kompromis lyk
Alle woonbuurte en samelewingkerns huisves aktiewe, gevestigde fasiliteerders van mensehandel. Op die laer vlakke van betrokkenheid in so ʼn hiërargie is minder van hulle onderling aan mekaar bekend, maar ʼn aantal weet ook van mekaar. Die behoud van die bedryf is nie verniet absolute geheimhouding en sero verdraagsaamheid met inligtingsglipse nie. Mensehandeloperateurs (MHO’s) heet enigiets van handlers, enablers, connectors, blockers, feet, eyes, suppliers, strategically placed agents, tot wat ook al nodig is om die masjinerie gerat en geolie te hou. Kinders word veral graag gebruik om ander kinders te identifiseer en/of te werf; hulle word hiervoor beloon met, byvoorbeeld, ʼn vindersfooi (finder’s fee) of verlangde middele of items. Kinders wat werwing doen, word ʼn bepaalde taalgebruik en ander vaardighede geleer en word met verdrag superslu met presies watter aas vir watter soort teiken sal werk. En reg van die begin af, met ʼn eerste inskakeling van ʼn nuwe kind (slagoffer), word daar reeds afpersmateriaal (dirt) oor laasgenoemde ingesamel of gefabriseer. Gevolglik word dit daarna toenemend moeiliker om uit die web of betrokkenheid los te kom.
Mensehandeloperateurs en -werkers kan die volgende insluit (lys onbeperk):
volwasse vriende, familie
gebruikers van middele wat laasgenoemde by die MHO koop of kry
talentsoekers (modelwerk, toneelspel, enigiets)
bestuurders en/of eienaars van (jeug-)vermaaklikheidspersele
afrigters (sport, enigiets)
wetstoepassers, maatskaplike amptenare
professionele mense (dokters, prokureurs, onderwysers)
skoolbus- en taxibestuurders
winkeleienaars, perseelbestuurders (video-, tatoe-, inligtingstegnologie- en selfoonwinkels)
politieke figure en establishment-magsfigure
liefdadigheidsaktiviste en/of -figure
weldoeners, filantrope, humanitêre werkers, fondsinsamelaars
werkaanbieders/personeelagentskappe/-makelaars (adverteer poste)
klubs (enige plek waar saamgekom word om watter doel ook al)
MHO’s mik om geteikende (potensiële) slagoffers afhanklik te kry op die een of ander manier; die doel is mag en afpersmateriaal. Voorbeelde (lys is onvolledig):
aanbod van/toegang tot/beloning met middels: rookgoed, dwelms, drank, pornografie, sosialemedia- en inligtingstegnologie-apparatuur
beskikbaarstelling van geld (moet gewoonlik iets doen daarvoor, aanvanklik nie altyd liggaamsmisbruik nie)
toegang tot aanloklikhede (wissel)
bekendstelling aan andersins ontoeganklike persone/geleenthede
bekendstelling aan inkomstegeleenthede uit dwelmverskaffing/seksuele gunsies of koppeling tussen sekskliënte en slagoffers (moet soms jou vriende/kennisse verraai)
Kanale, metodes, roetes (lys is onvolledig):
uitnodigings na partytjies, sosiale geleenthede, sportbyeenkomste, feesdae
enige oënskynlik normale saamkom- of ontmoetingsplek
verenigings sonder winsoogmerk/niestaatsorganisasies: donateurs bied skenkings aan
Donateurs weet dat sommige organisasies altyd ʼn fondstekort het: skenk geld vir toegang tot weerloses of enige betrokkenheid.
Soms help mense indirek deur bloot blind te wees vir enige ooglopende toenadering en intrekking van sulke sagte teikens.
MHO’s kweek ʼn uitgebreide, gevarieerde, goed geplaaste netwerk van magsfigure wat hulle goedgesind is; sommige van hierdie magsfigure baat moontlik ook finansieel hieruit. Omkoopgeld vir stilbly, lêers te laat verdwyn of om ondersoeke te laat vou, ensovoorts.
Mense wat indieptekennis van mensehandelklikkers en -simptome behoort te hê (lys is onvolledig):
onderwysers, alle kinderwerkers
dokters (pediaters), sielkundiges
Dit is onmoontlik om alle inligting en kennis in ʼn kort artikel te bied. Selfs nie ʼn tesis sal alles kan insluit nie. Die waarheid is dat ouers en versorgers van kinders nié slegs op die owerhede en wetstoepassers en ander maatskaplike strukture kan staatmaak vir ʼn veilige wêreld vir ons kinders of ander sagte teikens nie. Jy sal sélf moet ingelig en weerbaar raak om jou eie so goed moontlik te beskerm. Kennis kan jou help om hierdie gruwels op ʼn persoonlike vlak te vermy. Maar, jy kan ook deur jou bewuswees, instrumenteel wees in die behoud en redding van ander, die afweer van ʼn moontlike tragedie.
Onthou, as jy iets waarneem wat verdag voorkom gemeet aan jou toenemende kennis van die mensehandelpraktyk en daaroor stilbly, is jy ook ʼn wegkyker en dit maak jou so ook aandadig. Die slagoffer in die Goodman-onderhoud het dit meermale bevestig: daar is by verskeie geleenthede weggekyk of geen optrede nie deur mense wat hy verwag het sy (kinders se) belange op die hande sou dra.
Soos met enige geweld in ons samelewing, moet jy ook die verantwoordelikheid opneem van selfverdediging en voorkoming. Kennis is jou eerste stap in daardie rigting. Die tweede stap is naby-betrokkenheid en kommunikasie in jou eie gesin, en nié kommunikasie (slegs) deur sosiale media nie! Moenie kop in die sand leef nie.
Bronne (lees elkeen, sowel as Mensehandel 1,Junie 2018, om artikel optimaal te vertolk)
[Lees eers die Afrikaanse skakels as algemene agtergrond vir Suid-Afrika. Raadpleeg daarna eerstens die geel-gemerkte bron, gevolg deur die ander.
As gevolg van die onderwerp se buitengewoon wye omvang kan dit nie volledig of bevredigend in ʼn kort bespreking belig én gesubstansieer word met die relevante, geloofwaardige bronne nie; dit verg ruimte en omvang. Ter wille van vollediger begrip vir en insig in ʼn aantal van die gevolgtrekkings en perspektiewe in die artikel, behoort die waarlik belangstellende leser daarom ten minste die onderstaande bronne te lees. In beginsel verskil die mensehandelgegewe nie wesenlik van een geografiese gebied tot ʼn ander nie. Indiepte-lees van en -luister na die onderstaande bronne bevestig hierdie feit.]
Elizabeth Vos & William Craddick. Disobedient Media (Truth has no Bias). 4 Desember 2017. “Victim’s Testimony reveals Establishment-connected East Coast Trafficking Network”: https://disobedientmedia.com/2017/12/victims-testimony-reveals-establishment-connected-east-coast-trafficking-network/
Elizabeth Vos. Disobedient Media (Truth has no Bias). 27 Februarie 2018. “In the wake of Oxfam, has ‘Humanitarian Aid’ become a Euphemism for Oppression?”: https://disobedientmedia.com/2018/02/in-the-wake-of-oxfam-has-humanitarian-aid-become-a-euphemism-for-oppression/
First Coast News. Jerome Elam. 13 Junie 2014. “Child sex trafficking survivor turned advocate spreads awareness globally”: https://www.youtube.com/watch?v=27BYX3PbnsE
H.A. Goodman. 6 Desember 2017. “Interview: Journalist Elizabeth Vos on Human Trafficking and Victim Testimony”: https://www.youtube.com/watch?v=n_xhb7wjvcg
H.A. Goodman* [Sporadiese kru taal in onderhoud]. 10 Desember 2017. “Human Trafficking Survivor Interview, based on Greg Bucceroni’s Life Story”: https://www.youtube.com/watch?v=Id-C7Lu-G7M
American Academy of Pediatrics. 11 Maart 2017. “Human Trafficking: An Introductory Course”: https://www.youtube.com/watch?v=B3yTdhyW-fw
American Academy of Pediatrics. Maart 2017. “Human Trafficking: An overlooked Pediatric Crisis”: https://www.youtube.com/watch?v=jGZts52Fonw
Maroela Media. 6 Desember 2016. “Mensehandel in Suid-Afrika”: https://maroelamedia.co.za/nuus/sa-nuus/mensehandel-in-suid-afrika/
Maroela Media. 31 Julie 2017. “Mensehandel is ‘n werklikheid in Suid-Afrika”: https://maroelamedia.co.za/nuus/sa-nuus/mensehandel-is-n-werklikheid-in-suid-afrika/
Netwerk24 (Vista). 5 April 2018. “Mensehandel se web wyd”: https://www.netwerk24.com/ZA/Vista/Nuus/mensehandel-se-web-wyd-20180404-2
Solidariteit. 18 Januarie 2018. “Mensehandel – die werklikheid”: https://jougesin.solidariteit.co.za/mensehandel-%E2%94%80-die-werklikheid/